وەزارەتی دەرەوەی ئەمریکا، ھەواڵی رێککەوتنی وڵاتەکەی لەگەڵ ئێران، بۆ ئازادکردنی زیندانییە بیانییەکان، بەرامبەر ئازادکردنی پارە بلۆککراوەکانی ئێران لە دەرەوە رەتدەکاتەوە.
دوای ئەوەی تەلەفیزیۆنی رەسمی حکومەتی ئێران بڵاویکردەوە، ئێران و ئەمریکا لە چوارچێوەی دانوستانەکانی ڤییەنا، ڕێککەوتوون لەسەر ئازادکردنی زیندانییە بیانییەکان و ئەوانەی بەتۆمەتی لایەندارێتی بۆ وڵاتانی خۆرئاوا لە ئێران زیندانیکراون، لە بەرامبەریشدا ئەمریکا و بەریتانیا، بڕی حەوت ملیار دۆلار لە پارە بلۆککراوەکانی ئێران لە دەرەوە ئازاد بکەن.
لەوبارەیەوە " نید پرایس" وتەبێژی وەزارەتی دەرەوەی ئەمریکا ڕایگەیاند، بڵاوبوونەوەی ھەواڵی رێککەوتنی ئەمریکا و ئێران دوورە لە راستییەوە. ئەوەش لە کاتێکدایە دانوستانی وڵاتانی ئەندامی ڕێککەوتننامەی ئەتۆمی، لە شاری ڤییەنا بەردەوامە و باس لە بەرەوپێشچوون لە ڕەوتی دانوستانەکان دەکرێت.